
Συνάδελφοι  & Συναδέλφισσες 

  Η περίοδος της πανδημίας ανέδειξε την σκληρότητα ενός συστήματος που ακόμα και τον θάνατο τον μετατρέπει σε ευκαιρία για αύξηση των κερδών και του τσακίσματος των εργατικών δικαιωμάτων.
   Όσο κορυφώνονταν η κρίση, τόσο εντονότερη γίνονταν η προσπάθεια για ακόμα μεγαλύτερο τσάκισμα των λαϊκών αναγκών και των εργατικών δικαιωμάτων. Ήρθαν εδώ για να μείνουν η τηλεργασία, η εκ περιτροπής εργασία, οι αναστολές συμβάσεων. Τα ωράρια εργασίας ξεχείλωσαν, η εργάσιμη εβδομάδα φτάνει μέχρι και την Κυριακή. Η εντατικοποίηση εντάθηκε, ενώ έκτακτες μα κυρίως χρόνιες ελλείψεις προσωπικού καλύφθηκαν με μετακινήσεις προσωπικού άλλων υπηρεσιών σε αναστολή ή με συμβασιούχους.
   Η διαδικασία ιδιωτικοποιήσεων έγινε ακόμα πιο εύκολη, ενώ έφτασαν στο σημείο να παραχωρούν μέσα των Δήμων σε ιδιώτες. 
Οι Δήμαρχοι εργοδότες ούτε κιχ δεν είπαν για όλα αυτά. Όταν δεν χειροκροτούσαν για τα εγκλήματα αυτά, απλά έτριβαν τα χέρια τους.
  Έχουμε γνώση. Σε δεκάδες Δήμους οι δημοτικές αρχές έχουν ξεσαλώσει. Η υπεύθυνη στάση των εργαζομένων απέναντι στους δημότες, θεωρήθηκε αδυναμία. Δεκάδες καταγγελίες φτάνουν για δημοτικές αρχές που στοχοποιούν και κατασυκοφαντούν τους εργαζόμενους, που ζητούν περισσότερη «πλάτη» όταν δεν τους δίνουν ούτε τα βασικά μέσα ατομικής προστασίας.
  Έχουμε πείρα. Δεν πέρασαν πολλά χρόνια από τα «μνημόνια». 
   Με κύρια εργαλεία την κατασυκοφάντηση, την στοχοποίηση και την αξιοποίηση του κοινωνικού αυτοματισμού, τσάκισαν τους μισθούς και τα δικαιώματά μας. Σε λίγες μέρες άλλωστε πρόκειται να βγει το πόρισμα για το επίδομα των ΒΑΕ. Την κατάληξη την γνωρίζουμε όλοι. Αν κάτι πρέπει να μείνει από την πανδημία είναι ο αγώνας για δημόσιο σύστημα υγείας, που να μπορεί να καλύπτει δωρεάν τις ανάγκες μας τακτικές και έκτακτες, που να είναι πλήρως στελεχωμένο, σύγχρονα εξοπλισμένο, με ολοκληρωμένη πρωτοβάθμια φροντίδα υγείας. 	
   Επιβεβαιώθηκε  περίτρανα  ότι η δύναμη, η παραγωγή, η ίδια ζωή βρίσκεται στα χέρια των εργαζομένων. Αυτοί και μόνον αυτοί με τη γνώση τους, την επιστημονικότητά τους και την δουλειά τους κράτησαν την καθαριότητα, τις κοινωνικές δομές, τη λειτουργία εν γένει των Δήμων στο ύψος των αναγκών, δίνοντας τη μάχη της προστασίας της ζωής. Η πείρα που έχουμε αποκτήσει πρέπει να γίνει ενεργή δράση. Η ίδια η ζωή αποδεικνύει ότι η μόνη προστασία για τη ζωή μας είναι η συσπείρωση και ο αγώνας. Είναι η διεκδίκηση με επίκεντρο τις δικές μας ανάγκες, για το μισθό, την ασφάλιση, για μέτρα υγείας και ασφάλειας, για να απαλλαγούμε από τους «σωτήρες» που μια ζωή μας σώζουν και κάθε φορά βρισκόμαστε μπροστά σε χειρότερα προβλήματα.
Παίρνουμε την υπόθεση στα χέρια μας και συνεχίζουμε τον αγώνα μας
ΣΥΜΜΕΤΕΧΟΥΜΕ ΜΑΖΙΚΑ ΣΤΟ ΣΥΛΛΑΛΗΤΗΡΙΟ
ΠΕΜΠΤΗ 11 ΙΟΥΝΗ 2020, στην πλατεία ΕΥΔΗΛΟΥ, στις 8 μ.μ.
"Πληρώσαμε πολλά, δε θα πληρώσουμε ξανά.” 
          Κρατική χρηματοδότηση του Δημόσιου συστήματος Υγείας με προσλήψεις μόνιμου προσωπικού όλων των ειδικοτήτων. Κάλυψη όλων των αναγκών σε ΜΕΘ και Πρωτοβάθμια Φροντίδα Υγείας. 
          Να καταργηθούν όλες οι αντεργατικές διατάξεις στις ΠΝΠ κλπ.
          Καμιά μείωση μισθού. Να μην μείνει κανείς εργαζόμενος χωρίς εισόδημα. Να δοθεί επίδομα ανεργίας σε όλους τους ανέργους χωρίς όρους και προϋποθέσεις. 
          Να καταργηθούν οι πλειστηριασμοί κύριας κατοικίας και οι κατασχέσεις.

